Antoine Camilleri

**Antoine Camilleri** (født 20. august 1965 i Sliema på Malta) er en maltesisk prelat, katolsk erkebiskop og diplomat for Den hellige stol.
## Liv og virke
### Bakgrunn
Antoine Camilleri ble døpt i sognekirken *Stella Maris* i Sliema. Han gikk på *St. Joseph's School* i Sliema og *St. Aloysius' College* i Birkirkara.  I 1988 oppnådde han en *Doctor of Laws* (LL.D.) fra University of Malta i Msida med en avhandling med tittelen *The legal status of indigenous people in international law: a comparative study* Deretter studerte han filosofi og katolsk teologi. I 1991 oppnådde han lisensiat i katolsk teologi fra University of Malta med sin avhandling *Religious freedom in international law*. 
### Prest
Han ble presteviet for Maltas erkebispedømme den 5. juli 1991 i *St. John's Co-Cathedral* i Valletta av erkebiskopen av Malta, Joseph Mercieca.

Etter sin ordinasjon virket Camilleri opprinnelig som sjelesørger i menigheten *Vår Frue av Karmelfjellet* i Gżira. I 1992 ble han sendt til Roma for videre studier, hvor han tok doktorgraden i kanonisk rett i 1996 fra Lateranuniversitetet under Manuel Jesús Arroba Conde med sin avhandling *Il diritto di difesa nei processi giudiziari e amministrativi* («Retten til forsvar i rettslige og administrative prosedyrer»). Fra 1996 til 1997 var han båndforsvarer ved den kirkelige domstol i erkebispedømmet Malta. Camilleri fortsatte deretter studiene ved Det pavelige kirkelige akademi i Roma fra 1997 til 1999.

Den 9. januar 1999 gikk han inn i Den hellige stols diplomatiske tjeneste. ] Han ble postert til nuntiaturene i Papua Ny-Guinea og Salomonøyene (1999–2002), i Uganda (2002–2005) og på Cuba (2002–2005). Fra 2007 virket Camilleri i Seksjonen for relasjoner til statene i Statssekretariatet for Den hellige stol og som personlig sekretær for sekretæren for forhold til stater, Dominique Mamberti.  

Den 22. februar 2013 utnevnte pave Benedikt XVI ham som undersekretær for Seksjonen for forhold til statene i statssekretariatet. 

Fra 8. august 2013 var Camilleri også medlem av Komiteet for finansiell sikkerhet (italiensk: *Comitato di Sicurezza Finanziaria – CoSiFi*) i Vatican Financial Information Authority – ASIF.

### Titulærerkebiskop, nuntius til Etiopia og Djibouti, delegat til Somalia, spesialutsending til Den afrikanske union
Pave Frans utnevnte ham til titulærerkebiskop *pro hac vice* av *Skálholt* og apostolisk nuntius den 3. september 2019. Paven ordinerte ham personlig til biskop den 4. oktober samme år i Peterskirken. Medkonsekratorer var kardinalstatssekretær Pietro Parolin og kardinalprefekt for Dikasteriet for fremme av integral menneskelig utvikling, Peter Turkson. 

Den 31. oktober 2019 utnevnte pave Frans ham til apostolisk nuntius til Etiopia og Djibouti, spesialutsending til Den afrikanske union og apostolisk delegat til Somalia.

### Nuntius til Cuba
Den 20. mai 2024 utnevnte pave Frans ham til apostolisk nuntius på Cuba.

Erkebiskop Camilleri taler syv språk: italiensk, engelsk, spansk, fransk, russisk, portugisisk og rumensk.
## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1767
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1856) *1822
* Kardinal Carlo Sacconi (1808-1889) *1851
* Kardinal Edward Henry Howard of Norfolk (1829-1892) *1872
* Kardinal Mariano Rampolla del Tindaro (1843-1913) *1887
* Kardinal Antonio Vico (1847-1829) *1898
* Erkebiskop Filippo Cortesi (1876-1947) *1921
*Erkebiskop Zenobio Lorenzo Guilland (1890-1962) *1935
*Biskop Anunciado Serafini (1898-1963) *1935
*Kardinal Antonio Quarracino (1923-1998) *1962
*Pave Frans (1936-2025) *1992
*Erkebiskop *Antoine Camilleri* (1965- ) *2019

## Referanser